Rozsudok Všeobecného súdu (piata komora) z 26. septembra 2014 – B&S Europe/Komisia
(vec T‑222/13)
„Verejné zákazky na služby – Verejné obstarávanie – Krátkodobé služby v záujme predovšetkým tretích krajín, ktoré využívajú vonkajšiu pomoc Európskej únie – Zamietnutie prihlášky – Kritériá výberu – Zmluvy rozdelené na časti – Referenčný projekt – Povinnosť odôvodnenia – Zásada riadnej správy vecí verejných – Legitímna dôvera – Zásada nestrannosti – Zásada kontradiktórnosti“
1.                     Európsky ombudsman – Kódex dobrej praxe – Záväzný účinok – Neexistencia (článok 228 ZFEÚ) (pozri bod 21)
2.                     Akty inštitúcií – Odôvodnenie – Povinnosť – Rozsah – Rozhodnutie o neprijatí ponuky v rámci postupu verejného obstarávania služieb – Posúdenie na základe informácií, ktoré mala žalobkyňa k dispozícii v okamihu podania žaloby [článok 296 ZFEÚ; Charta základných práv Európskej únie, článok 41 ods. 2 písm. c); nariadenie Rady č. 1605/2002, článok 100 ods. 2; nariadenie Komisie č. 2342/2002, článok 149 ods. 2] (pozri body 23 – 26)
3.                     Právo Európskej únie – Všeobecné zásady práva – Právo na riadnu správu vecí verejných – Starostlivé a nestranné vybavovanie spisov – Rozhodnutie inštitúcie v oblasti verejného obstarávania – Nahradenie odôvodnenia rozhodnutia o zamietnutí v dôsledku návrhu na preskúmanie podaného uchádzačom – Zákonnosť (Charta základných práv Európskej únie, článok 41 ods. 1) (pozri body 38, 39, 43)
4.                     Právo Európskej únie – Zásady – Ochrana legitímnej dôvery – Podmienky – Predvídateľnosť prijatia opatrenia Únie, ktoré ovplyvňuje dotknuté záujmy – Nemožnosť odvolávať sa na uvedenú dôveru (pozri bod 47)
5.                     Verejné zákazky Európskej únie – Verejné obstarávanie – Užšia súťaž – Povinnosť verejného obstarávateľa získať pripomienky nevybratých uchádzačov pred prijatím rozhodnutia o ich nepripustení – Neexistencia – Porušenie zásady kontradiktórnosti – Neexistencia [Charta základných práv Európskej únie, článok 41 ods. 2 písm. c); nariadenie Rady č. 1605/2002; nariadenie Komisie č. 2342/2002] (pozri body 55, 56)
6.                     Verejné zákazky Európskej únie – Zadanie zákazky v rámci verejného obstarávania – Kritériá výberu – Preukázanie skúseností uchádzača prostredníctvom referenčného projektu – Pojem referenčný projekt – Rozsah – Vykonanie časti zmluvy na poskytnutie služieb – Zahrnutie – Podmienka – Dokončenie pred konečným termínom predloženia prihlášok (nariadenie Rady č. 1605/2002; nariadenie Komisie č. 2342/2002) (pozri bod 79)
7.                     Verejné zákazky Európskej únie – Uzavretie zmluvy v rámci verejného obstarávania – Voľná úvaha inštitúcií – Súdne preskúmavanie – Hranice (nariadenie Rady č. 1605/2002; nariadenie Komisie č. 2342/2002) (pozri bod 87)
Predmet
Návrh na zrušenie rozhodnutia Komisie nachádzajúceho sa v jej listoch z 15. februára a 2. apríla 2013, ktorými žalobkyňu informovala, že bola vymazaná zo zoznamu kandidátov vyzvaných, aby sa zúčastnili užšej verejnej súťaže na časť 7 viacnásobnej rámcovej zmluvy na nábor krátkodobých služieb v záujme predovšetkým tretích krajín, ktoré využívajú vonkajšiu pomoc Európskej únie (Ú. v. EÚ 2012/S 105‑174077)
Výrok rozsudku
1.
Žaloba sa zamieta.
2.
Business and Strategies in Europe (B&S Europe) SA je povinná nahradiť trovy konania.